El pou que abastirà d'aigua a sis pobles baix-empordanesos, pràcticament enllestit • Ràdio Capital de l'Empordà
NotíciesCruïlles, Monells i St. Sadurní de l'HeuraFontanillesForallacLa Bisbal d'Empordà
El nou pou de Fontanilles que van pactar fa un any i mig l’alcalde de Forallac i de la Bisbal d’Empordà és una realitat i, segons informen diversos mitjans, és previsible que entri en funcionament a finals d’aquest mes d’agost. La construcció s’ha fet al municipi de Fontanilles i el projecte contempla que abastirà d’aigua fins a sis municipis baix-empordanesos: La Bisbal d’Empordà, Corçà; Cruïlles, Monells i Sant Sadurní de l’Heura; Forallac, Fontanilles i Serra de Daró. L’adjudicació es va tramitar el mes de maig amb caràcter d’urgència i, finalment, ha tingut un cost de 192.000 euros, 48.000 menys dels necessaris (el pressupost inicial era de 240.000 euros).
Aleshores, els batlles van fer un front comú per posar fi a la crisi d’aigua que es va produir a ambdues localitats i, alhora, per explorar una alternativa a la sequera que hi ha als pous de Castell d’Empordà. Alhora, l’empresa adjudicatària s’ha fet càrrec de la neteja a fons de la planta de Fontanilles, i treballa en la millora de la xarxa d’impulsió d’aigua de Fontanilles a la Bisbal.
L’alcalde de la Bisbal d’Empordà, Lluís Sais, va explicar en una entrevista a Ràdio Capital que “l’obertura d’un nou pou es fa per evitar que el cabal que tenim trontolli”.
Es mantenen els filtres als pous de Castell d’Empordà
Malgrat que aquest projecte serveix per “ampliar el cabal de l’aigua”, els pobles que també reben aigua dels pous de Castell d’Empordà han decidit que, de moment, mantindran el lloguer dels filtres de carbó actiu que es van instal·lar fruit de la crisi que es va produir fa dos anys. El cost d’aquests suposa un desemborsament d’uns 3.000 euros mensuals. En relació als problemes d’aigua que es van produir el 2016, encara es desconeix l’origen del perquè es va donar aquella situació.
Article anteriorPresó provisional per l’acusat de matar el seu germà a Palafrugell
Article següentSony admet haver publicat cançons falses de Michael Jackson